钦定古今图书集成/明伦汇编/官常典/第332卷 > 赵荣
## 钦定古今图书集成/明伦汇编/官常典/第332卷 > 赵荣

按《明外史》本传：“荣字孟仁，其先西域人。元时入中国，
家闽县。舅萨琦官翰林，从入都，以能书授中书舍人，
供事内阁。正统十四年十月，也先拥上皇至大同，知
府霍瑄谒见，恸哭而返。也先遂犯京师，奉太上皇登
土城，邀大臣出迓，众相顾不敢行，荣慨然自请，大学
士高谷拊其背曰：‘子忠义人也’。解所佩犀带赠之，即”
擢大理右少卿，充鸿胪卿。偕右通政王复出城朝见，
进羊酒诸物，也先以非大臣，遣之。还而邀于谦、石亨、
王直、胡濙出。景帝不遣。改荣太常少卿，仍供事内阁。
景泰元年七月擢工部右侍郎。偕杨善等往。《敕书》无
“奉迎”语，善口辩。荣左右之，竟奉上皇归。进左侍郎。行
人王晏请开沁河通漕运，下所司。咸以为不便。晏复
陈地形水性。再下廷议，遣荣往勘，还亦言不便。寻奉
敕会山东、河南三司相度河道。众以荣不由科目，慢
之。荣愠甚，多所辱。詈自摄衣探水，有司稍慢辄予杖。
三司各上章，言：荣单马驰骇军民，杖伤县令，鬻廪米
多取其直。抚、按薛希琏、张琛亦以闻。章下治河都御
史徐有贞核奏。法司言：荣虽失大体，终为王事。鬻米
从人所为。诸臣侮大臣，抗敕旨，宜逮治；希琏、琛亦宜
罪。帝令按臣责取诸臣供状，宥之。天顺元年擢荣工
部尚书。曹钦反，荣策马大呼于市曰：“曹贼作逆，壮者
同我讨罪。”果有至者，即率之往。贼平，英宗与李贤言，
叹荣忠，命兼大理寺卿，食其俸。七年以疾罢。成化十
一年卒，赐恤如制。